
Patvirtinta

Mažeikių rajono savivaldybės tarybos

2007 m. gruodžio 28 d. sprendimu Nr. T1-391
mažeikių rajono SAVIVALDYBĖS komunalinių atliekų TVARKYMO TAISYKLĖS

I. Bendrosios nuostatos

1. Šios taisyklės parengtos vadovaujantis Lietuvos Respublikos vietos savivaldos įstatymo (Žin., 1994, Nr. 55-1049; 2000, Nr. 91-2832; 2001, Nr. 99-3519; 2002, Nr. 96-4171; 2003,                    Nr. 115-5193; Nr. 2005, Nr. 57-1941; 2005, Nr. 153-5641; 2006, Nr. 17-590) 7 straipsnio 20 punktu, Lietuvos Respublikos aplinkos apsaugos įstatymu (Liet. Aidas, 1992, Nr. 20; Žin., 1992, Nr. 5-75), Lietuvos Respublikos atliekų tvarkymo įstatymu ( Žin., 1998, Nr. 61-1726; 2002, Nr. 72-3016), Lietuvos Respublikos Vyriausybės 2002 m. balandžio 12 d. nutarimu Nr. 519 „Dėl valstybinio strateginio atliekų tvarkymo plano patvirtinimo“ (Žin., 2002, Nr. 40-1499), Lietuvos Respublikos aplinkos ministro 1999 m. liepos 14 d. įsakymu Nr. 217 „Dėl atliekų tvarkymo taisyklių patvirtinimo“ (Žin., 1999, Nr. 63-2056). 

2. Savivaldybės komunalinių atliekų tvarkymo taisyklės (toliau – Taisyklės) reglamentuoja komunalinių atliekų Mažeikių rajono teritorijoje komunalinių atliekų surinkimo, rūšiavimo, šalinimo, saugojimo, apskaitos tvarką, atliekų turėtojų bei atliekų tvarkytojų teises, pareigas ir atsakomybę ir yra skirtos užtikrinti Mažeikių rajono bei Telšių regiono atliekų tvarkymo planų įgyvendinimą.

3. Taisyklės yra privalomos visiems Mažeikių rajono teritorijoje esantiems fiziniams ir juridiniams asmenims. Taisyklių reikalavimai, nustatyti juridiniams asmenims, taikomi ir jų filialams, atstovybėms bei bet kokio tipo atskirai esantiems struktūriniams ar ūkiniams padaliniams (toliau – Juridinių asmenų padaliniai).

II. PAGRINDINĖS SĄVOKOS

4. Taisyklėse naudojamos šios sąvokos:

4.1. Antrinės žaliavos – tiesiogiai perdirbti tinkamos atliekos ir perdirbti tinkamos iš atliekų gautos medžiagos.

4.2. Atliekos – bet kokios medžiagos ar daiktai, kurių atliekų turėtojas atsikrato, nori atsikratyti ar privalo atsikratyti ir kurie priklauso atliekų kategorijoms, nurodytoms Lietuvos Respublikos atliekų tvarkymo įstatymo 1 priede, bei patenka į Atliekų sąrašą, nurodytą Atliekų tvarkymo taisyklių 2 priede.
4.3. Biodegraduojamosios atliekos – bet kokios atliekos, kurios gali būti suskaidytos aerobiniu ar anaerobiniu būdu, pvz.: sodo atliekos, užterštas arba netinkamas perdirbti popierius ir kartonas, skystos ir kietos maisto produktų atliekos, susidarančios gaminant arba realizuojant maistą ir pan.

4.4. Didžiosios atliekos – dideli namų apyvokos daiktai: baldai, dviračiai, buitinė technika ir kt.

4.5. Farmacinės atliekos – naikintini vaistai ir netinkami naudoti chemikalai (pasibaigusio tinkamumo laiko ar nekokybiški farmacinėje veikloje naudojami reagentai ir cheminės medžiagos).

4.6. Naikintini vaistai – pasibaigusio tinkamumo laiko, nekokybiški, konfiskuoti arba iš gyventojų surinkti vaistai, kurie negali būti vartojami sveikatos priežiūros ir veterinarijos tikslais. 

4.7. Komunalinės atliekos – buitinės (buityje susidarančios) ir kitokios atliekos, kurios savo pobūdžiu ar sudėtimi yra panašios į buitines atliekas.

4.8. Sąvartynas – komunalinių atliekų šalinimo įrenginys, skirtas atliekoms išversti ant žemės paviršiaus arba po žeme. 

4.9. Komunalinių atliekų turėtojas – fizinis arba juridinis asmuo, kuris turi komunalinių atliekų, arba kurio veiklos metu susidaro komunalinių atliekų, arba kuris atlieka šių atliekų rūšiavimo, maišymo ar kitokią operaciją, kurios metu pasikeičia atliekų pobūdis ir sudėtis.

4.10. Rinkliava – tai savivaldybės tarybos sprendimu už komunalinių atliekų tvarkymą nustatyta privaloma įmoka, galiojanti savivaldybės teritorijoje.

4.11. Rinkliavos mokėtojas – fiziniai (individualių namų ar butų savininkai) arba juridiniai (negyvenamųjų patalpų ,pastatų, komercinių patalpų ir kt. savininkai) asmenys, kurių veikloje susidaro komunalinės atliekos ir kuriems  išrašomos  sąskaitos už komunalinių atliekų tvarkymą. 

4.12. Komunalinių atliekų tvarkymas – šių atliekų surinkimo, vežimo, naudojimo ir šalinimo veikla, taip pat atliekų tvarkymo veiklos priežiūra bei atliekų šalinimo vietų priežiūra po jų uždarymo.

4.13. Komunalinių atliekų tvarkytojas – įmonė ar kitas juridinis asmuo, kuris tvarko atliekas pagal Atliekų tvarkymo įstatymo ir kitų teisės aktų reikalavimus.

4.14. Leidimas – taršos integruotos prevencijos ir kontrolės leidimas, išduotas pagal Taršos integruotos prevencijos ir kontrolės leidimų išdavimo, atnaujinimo ir panaikinimo taisykles, patvirtintas Lietuvos Respublikos aplinkos ministro 2002-02-27 įsakymu Nr. 80 (2002,                Nr. 85-3684) ar Gamtos išteklių naudojimo leidimas, išduotas pagal Gamtos išteklių naudojimo leidimų išdavimo ir gamtos išteklių naudojimo limitų bei leistinos taršos į aplinką normatyvų nustatymo tvarką (LAND 32-99), patvirtintą Lietuvos Respublikos aplinkos ministro 1999-11-30 įsakymu Nr. 387 (Žin., 1999, Nr. 106-3087). 

4.15. Nerūšiuotos komunalinės atliekos – komunalinės atliekos, nuo kurių neatskirtos antrinės žaliavos.

4.16. Pavojingos buities atliekos – atliekos, susidarančios pas komunalinių atliekų turėtojus, atliekų sąraše pažymėtos kaip pavojingos, pasižyminčios viena ar keliomis pavojingumą lemiančiomis savybėmis. Pagrindinės šių atliekų grupės: galvaniniai elementai, akumuliatoriai; pasenę vaistai; buitinės chemijos produktai; lakų, dažų, skiediklių atliekos; cheminėmis medžiagomis užteršta pakuotė; naudoti tepalai, tepalų filtrai ir kitos naftos produktų atliekos; gyvsidabrio turinčios atliekos; kitos atliekos.

4.17. Regioninė komunalinių  atliekų  tvarkymo sistema - techninių, organizacinių ir teisinių priemonių visuma, susijusi su savivaldybės funkcijų įgyvendinimu atliekų tvarkymo srityje ir veikianti Telšių apskrities savivaldybių administruojamose teritorijose.
4.18. Statybos ir griovimo atliekos – atliekos, susidarančios statant, rekonstruojant, remontuojant ar griaunant statinius, taip pat statybos gaminių brokas.

4.19. Žaliosios atliekos – žaliųjų teritorijų tvarkymo atliekos (šakos, lapai, nupjauta žaliųjų vejų žolė) ir kitos panašios kilmės atliekos, kurios gali būti suskaidytos aerobiniu ar anaerobiniu būdu. 

4.20. Buityje susidarančios elektros ir elektroninės įrangos atliekos – buityje, taip pat komerciniuose bei pramonės ūkio objektuose, įstaigose ir kituose šaltiniuose susidarančios elektros arba elektroninės įrangos atliekos, savo pobūdžiu ar sudėtimi bei kiekiu panašios į buityje susidarančias elektros ir elektroninės įrangos atliekas.

4.21. Atliekų priėmimo punktas – atliekų tvarkymo įrenginys, skirtas komunalinėms atliekoms priimti, laikinai jas saugoti ir perduoti šalinimui ar naudojimui Taisyklėse ir kituose teisės aktuose nustatytomis sąlygomis.

       5. Kitos Taisyklėse vartojamos sąvokos suprantamos taip, kaip jos apibrėžtos Lietuvos Respublikos aplinkos apsaugos įstatyme, Lietuvos Respublikos atliekų tvarkymo įstatyme, Lietuvos Respublikos atliekų tvarkymo taisyklėse. 

III. komunalinių atliekų tvarkymo organizavimas

6. Savivaldybė organizuoja komunalinių atliekų, susidarančių savivaldybės teritorijoje, tvarkymą, naudojantis Telšių regiono komunalinių atliekų tvarkymo sistema, kuri teikia paslaugas visiems Mažeikių rajono teritorijoje esantiems komunalinių atliekų turėtojams, išskyrus juridinius asmenis, tvarkančius šias atliekas pagal Leidimuose nustatytą tvarką.

7. Savivaldybės komunalinių atliekų tvarkymo organizavimas bei plėtros tikslai ir priemonės aprašyti Savivaldybės atliekų tvarkymo plane, parengtame atsižvelgiant į Valstybinį strateginį atliekų tvarkymo planą ir į Telšių regioninį atliekų tvarkymo planą.

8. Komunalinių atliekų tvarkymą savivaldybės teritorijoje administruoja Telšių RATC, vadovaudamasis galiojančiais teisės aktais, savivaldybės tarybos sprendimais bei įmonės įstatais.

9. Mažeikių rajono Savivaldybė vykdo Telšių RATC veiklos, Savivaldybės atliekų tvarkymo plano įgyvendinimo bei šių Taisyklių nuostatų įgyvendinimo (laikymosi) ir vykdymo kontrolę.

10. Komunalinių atliekų tvarkymo sistema finansuojama  taip, kad būtų įgyvendinti principai : „teršėjas moka”, reiškiančio, kad visas atliekų tvarkymo išlaidas apmokėtų šių atliekų turėtojai (fiziniai ir juridiniai asmenys) bei visų “visų sąnaudų padengimo“ reiškiančio, kad rinkliava už komunalinių atliekų tvarkymą turi padengti visas tiesiogines ir netiesiogines atliekų tvarkymo sąnaudas, įskaitant komunalinių atliekų tvarkymo sistemos administravimo ir atliekų šalinimo įrenginių uždarymo ir priežiūros po uždarymo sąnaudas

IV. nerūšiuotų komunalinių atliekų surinkimas

11. Savivaldybės teritorijoje nerūšiuotas komunalines atliekas surenka atviro konkurso būdu parinkta atliekų tvarkymo įmonė, kuri teikia paslaugas pagal sutartyje numatytas sąlygas.

12. Savivaldybės teritorijoje nerūšiuotos komunalinės atliekos iš gyventojų, gyvenančių daugiabučiuose namuose, surenkamos bendro naudojimo konteineriais (1,1 m3  talpos ar kitos talpos konteineriais). Naujas vietas bendro naudojimo konteineriams pastatyti nustato seniūnijos seniūnas ir savivaldybės architektas kartu su Telšių RATC atstovu. 

13. Savivaldybės teritorijoje nerūšiuotos komunalinės atliekos iš gyventojų, gyvenančių individualiuose namuose surenkamos individualiais konteineriais (0,24 m3 ar 0,12 m3 ar kitos talpos konteineriais), tenkinančiais jų poreikius.

14. Savivaldybės teritorijoje esantys juridiniai asmenys aptarnaujami komunalinių atliekų konteineriais, tenkinančiais jų poreikius.

15. Savivaldybės teritorijoje esančios sodų bei garažų bendrijos yra aptarnaujamos bendro naudojimo konteineriais (1,1 m3  talpos ar kitos talpos konteineriais).

16. Komunalinių atliekų konteinerių aptarnavimo grafiką, nustato Telšių RATC, užtikrindamas savalaikį komunalinių atliekų surinkimą. 

V. Nerūšiuotų komunalinių atliekų šalinimas

17. Iš atliekų turėtojų surinktos komunalinės atliekos šalinamos tik regioniniame Jėrubaičių sąvartyne (Plungės rajonas).

18. Regioniniame sąvartyne komunalinės atliekos priimamos iš savivaldybės teritorijoje šias atliekas surenkančio atliekų tvarkytojo (arba tvarkytojų) ir iš savivaldybės teritorijoje veikiančių juridinių asmenų, kurie šias atliekas tvarko pagal šių Taisyklių 4.14 punkte nurodytus leidimus. 

19. Regioninis Jėrubaičių sąvartynas eksploatuojamas pagal sąvartyno eksploatavimo techninį reglamentą.

VI. antrinių žaliavų, pavojingų buities, didžiųjų, žaliųjų ir kitų atliekų tvarkymas

20. Savivaldybės teritorijoje antrines žaliavas, pavojingas buities atliekas, žaliąsias ir kitas atliekas surenka ir tvarko atviro konkurso būdu parinkti atliekų tvarkytojai, kurie teikia paslaugas pagal sutarčių sąlygas.

21. Savivaldybės teritorijoje antrinės žaliavos surenkamos specialiais popieriui ir kartonui, stiklui, plastmasei skirtais konteineriais. 

22. Antrinėms žaliavoms skirti konteineriai statomi kartu su bendrojo naudojimo komunalinių atliekų konteineriais, individualių namų kvartaluose specialiai įrengtose aikštelėse ar  kitose gyventojams patogiose vietose ir Stambiagabaričių atliekų ir antrinių žaliavų surinkimo ir rūšiavimo aikštelėje (toliau vadinama – Aikštelė), esančioje Algirdo g. 40, Mažeikiuose.

23. Aikštelėje iš komunalinių atliekų turėtojų priimamos pavojingos buities atliekos, didžiosios, elektros ir elektroninės įrangos atliekos, netinkamos naudoti padangos, antrinės žaliavos. Biodegraduojamos  ir inertinės atliekos surenkamos aikštelėje, esančioje Dargių kaime, Mažeikių miesto buitinių atliekų sąvartyne.

24. Kompostuoti tinkančios žaliosios atliekos priimamos kompostavimo aikštelėje, įrengtoje Jėrubaičių k. (Plungės rajonas). Pradėjus eksploatuoti žalienų kompostavimo aikštelę Dargių sąvartyne, žaliosios atliekos bus priimamos joje.
25. Stambiagabaričių atliekų ir antrinių žaliavų surinkimo ir rūšiavimo aikštelėje, kompostavimo aikštelėje atliekos iš jas pristačiusių gyventojų priimamos nemokamai. 
26. Didžiosios, buityje susidarančios elektros ir elektroninės įrangos atliekos ir pavojingos buities atliekos iš gyventojų priimamos nemokamai jas surenkant apvažiavimo būdu. Apie apvažiavimo grafiką ir minėtas atliekas priimančio sunkvežimio sustojimo vietas skelbiama vietinėje spaudoje, bei kitose informavimo priemonėse.
27. Naikintini vaistai iš gyventojų surenkami vaistinėse Farmacinių atliekų tvarkymo taisyklių, patvirtintų Farmacijos departamento prie Sveikatos apsaugos ministerijos direktoriaus 2000 m. rugpjūčio 4 d. įsakymu Nr. 23 (Žin., 2000, Nr. 68-2056; 2000, Nr. 69) nustatyta tvarka.

28. Atliekų priėmimas ir tvarkymas atliekų priėmimo punkte, pavojingų buities atliekų priėmimo punkte, kompostavimo aikštelėje bei kituose įrenginiuose vykdomas pagal šių įrenginių eksploatavimo techninius reglamentus.

VII. KOMUNALINIŲ Atliekų turėtojų pareigos

29. Visi komunalinių atliekų turėtojai privalo laikytis šių Taisyklių ir naudotis regionine komunalinių atliekų tvarkymo sistema išskyrus atvejus, numatytus Taisyklių 43 punkte. 

30. Vietinės rinkliavos mokėtojas (fizinis asmuo) privalo sumokėti rinkliavą už visus jam nuosavybės teise priklausančiame gyvenamajame plote gyvenančius asmenis ( komunalinių atliekų turėtojus). 

31. Visi komunalinių atliekų turėtojai susidariusias atliekas privalo rūšiuoti: nuo kitų atliekų atskirti popierių ir kartoną, stiklinius ir plastmasinius daiktus, statybos ir griovimo atliekas, didžiąsias atliekas, pavojingas buities atliekas, elektros ir elektronikos, žaliąsias ir kitas atliekas. 

32. Išrūšiuotas antrines žaliavas ar atskirai surinktą buityje susidariusį kartoną, popierių, stiklą, plastiką  komunalinių atliekų turėtojai privalo išmesti į antrinėms žaliavoms skirtus specialiuosius konteinerius, atsižvelgdami į užrašus ant šių konteinerių, arba pristatyti į komunalinių atliekų priėmimo punktą kartu su didžiosiomis, pavojingomis buities ir kitomis čia priimamomis atliekomis arba atiduoti atliekų surinkėjui šių atliekų surinkimo apvažiavimo būdu metu. 

33. Tie komunalinių atliekų turėtojai, kurių veikloje susidaro žaliosios  atliekos, privalo šias atliekas atskirai kaupti ir pristatyti į kompostavimo aikštelę Jėrubaičių km., išskyrus atvejus, numatytus šių taisyklių 44 punkte, Įrengus žalienų kompostavimo aikštelę Dargių sąvartyno teritorijoje – šalinti ten. 

34. Nerūšiuotas komunalines atliekas komunalinių atliekų turėtojai turi šalinti į komunalinių atliekų konteinerius. Rekomenduojama atliekų turėtojams šias atliekas į konteinerius mesti prieš tai jas sudėjus į specialius polietileninius ar kitokius maišelius.

35. Fiziniai asmenys (individualių namų savininkai) ir juridinių asmenų bei juridinių asmenų padalinių vadovai, atsako už jų valdomoje teritorijoje esančių visų rūšių komunalinių atliekų konteinerių stovėjimo vietos švarą ir tvarką. bei komunalinių atliekų konteinerių saugumą. Prie konteinerių draudžiama palikti atliekas, kurioms šie konteineriai nėra skirti. 

36. Komunalinių atliekų turėtojai atsako už konteinerių sugadinimus, jei tai nesusiję su konteinerių aptarnavimu.

37. Komunalinių atliekų turėtojai privalo laikytis naudojimosi konteineriais instrukcijų ir dėti į komunalinių atliekų konteinerius tik tas atliekas, kurioms šie konteineriai yra skirti (instrukcijas pateikia atliekų tvarkytojai lipdukuose, užrašuose ant konteinerių, informaciniuose pranešimuose ir kitomis priemonėmis).

38. Komunalinių atliekų turėtojai privalo nedelsiant pašalinti nurodytus pažeidimus, atsižvelgdami į gautus atliekų tvarkytojo pranešimus apie netinkamą atliekų tvarkymą, kliūtis, trukdančias ištuštinti konteinerį ir kitus pažeidimus.

39. Draudžiama atliekų konteinerius perpildyti ir jėga grūsti į juos atliekas. Konteinerių dangčiai turi laisvai užsidaryti. 

40. Draudžiama šalinti į komunalinių atliekų konteinerius degančias ir karštas atliekas, skystas atliekas bei tas atliekas, kurias pagal šias Taisykles atliekų turėtojai privalo išrūšiuoti ir pilti į specialiuosius konteinerius ar pristatyti į Aikštelę ar kompostavimo aikštelę.

41. Atliekų turėtojai privalo pasirūpinti, kad šiukšliavežės netrukdomos privažiuotų prie komunalinių atliekų konteinerių tuo laiku, kada jie turi būti ištuštinami pagal  Telšių RATC sudarytą bei viešai paskelbtą grafiką.Grafiko sudarymas derinamas su vietos seniūnu. Atliekų turėtojų patalpose ar teritorijose esantys individualūs konteineriai jų ištuštinimo dieną nurodytu laiku turi būti išridenami į su atliekų tvarkytoju suderintas vietas, prie kurių gali laisvai privažiuoti šiukšliavežės. To nepadarius, atliekų tvarkytojas turi teisę atsisakyti tuštinti konteinerius

42. Juridiniai asmenys, juridinių asmenų padaliniai, kurių ūkinėje – komercinėje veikloje susidaro komunalinės atliekos, išskyrus juridinius asmenis ar jų padalinius, turinčius Leidimus, kuriuose nustatyti atliekų tvarkymo reikalavimai negali būti įvykdyti savivaldybės organizuojamoje komunalinių atliekų tvarkymo sistemoje, privalo naudotis (regionine) komunalinių atliekų tvarkymo sistema ir rūšiuoti atliekas šių Taisyklių nustatyta tvarka. 

VIII. KOMUNALINIŲ Atliekų turėtojų teisės

43. Komunalinių atliekų turėtojai gyvenantys individualiuose namuose, sodų bendrijų nariai ir  kurių valdose ar ūkinėje veikloje susidaro žaliosios atliekos, turi teisę naudotis savo žaliųjų atliekų kompostavimo įrenginiais, atitinkančiais atliekų tvarkymą reglamentuojančius teisės aktus jei susidariusį kompostą naudoja savo reikmėms

44. Komunalinių atliekų turėtojai turi teisę pasirinkti tokio dydžio konteinerius, kurie atitinka realų susidarančių atliekų kiekį.  Pagal atliekų turėtojo motyvuotą kreipimąsi raštu, Telšių RATC per 30 dienų pakeičia anksčiau skirtą konteinerį kito dydžio konteineriu, taikomu Savivaldybės atliekų tvarkymo sistemoje. 

45. Komunalinių atliekų turėtojas turi teisę kreiptis į Telšių RATC dėl papildomų bendrojo naudojimo konteinerių kiekio padidinimo.

IX. KOMUNALINIŲ Atliekų tvarkytojų pareigos ir TEISĖS

46. Komunalinių atliekų tvarkytojas privalo nemokamai aprūpinti komunalinių atliekų turėtojus atitinkamo dydžio konteineriais. Konteinerių dydį ir kiekį parenka Telšių RATC pagal susidarančių komunalinių atliekų kiekį ir konteinerių ištuštinimo dažnumą, taip pat atsižvelgdamas į atliekų turėtojų kreipimąsi raštu, gautą pagal šių Taisyklių 44 punktą. 

47. Komunalinių atliekų tvarkytojas privalo registruoti visus atliekų turėtojų skundus ir prašymus (žodinius ir raštiškus), nurodydamas datą, pareiškėjo vardą, gyvenamąją vietą, išsamų skundo ar prašymo aprašymą, planuojamas priemones trūkumams pašalinti ar prašymui patenkinti bei preliminarią įvykdymo datą. Apie priimtą sprendimą atliekų turėtojas informuojamas raštu. 

48. Komunalinių atliekų tvarkytojas privalo patenkinti teisėtus atliekų turėtojų prašymus ar skundus.

49. Komunalinių atliekų tvarkytojas privalo pateikti informaciją apie gaunamus skundus ar prašymus Telšių RATC.

50. Komunalinių atliekų tvarkytojas privalo laikytis konteinerių ištuštinimo grafiko, nustatyto Telšių RATC. Apie konteinerių tuštinimo dienos pasikeitimą atliekų tvarkytojas skelbia vietos spaudoje ar kitose visuomenės informavimo priemonėse ne vėliau kaip prieš dvi savaites. Atliekų tvarkytojas privalo ant konteinerių nurodyti savo kontaktinius duomenis, kad konteinerių perpildymo atveju komunalinių atliekų turėtojai galėtų apie tai pranešti atliekų tvarkytojams. 

51. Jeigu bendrojo naudojimo nerūšiuotų komunalinių atliekų arba antrinių žaliavų konteineriai yra beveik pilni (užpildyta ne mažiau kaip 3/4 jų tūrio), atliekų tvarkytojas juos turi ištuštinti ne tik pagal grafiką, bet ir seniūno arba Telšių RATC nurodymu, taip pat gavęs komunalinių atliekų turėtojo pranešimą.

52. Komunalinių atliekų tvarkytojas atsako už švarą aplink bendro naudojimo konteinerius, išskyrus šių Taisyklių  nustatytus atvejus (36 punktas). 

53. Komunalinių atliekų tvarkytojas, neaprūpinęs atliekų turėtojų per šiose Taisyklėse nustatytą terminą reikiamo dydžio ar reikiamu skaičiumi konteinerių, privalo surinkti komunalines atliekas, kurios paliekamos maišeliuose ar kitoje tinkamoje pakuotėje prie pilnų joms skirtų konteinerių.

54. Komunalinių atliekų tvarkytojas turi teisę atsisakyti tuštinti tuos individualius konteinerius, kurių atliekų turėtojai su atliekų tvarkytoju sutartu laiku neatridena į iš anksto suderintą vietą. 

55. Komunalinių atliekų tvarkytojas turi teisę atsisakyti tuštinti ar keisti į kito dydžio   tuos konteinerius, kurių savininkai – atliekų turėtojai – nesilaiko šių Taisyklių reikalavimų. Apie tokius Taisyklių pažeidimus komunalinių atliekų tvarkytojas per 24 valandas privalo informuoti Telšių RATC bei Regioninį aplinkos apsaugos departamentą. Telšių RATC sprendžia apie konteinerio dydžio ar konteinerių kiekio pakeitimą. 

X. Visuomenės informavimas

56. Komunalinių atliekų tvarkymo sistemos organizavimą, plėtojimą ir eksploatavimą reglamentuojantys dokumentai yra vieši.

57. Kiekvienais metais iki balandžio 30 d. Telšių RATC turi parengti ir paskelbti ataskaitą vietinėje spaudoje apie komunalinių atliekų tvarkymą Savivaldybės teritorijoje. Ataskaitoje pateikiami duomenys apie surinktas, panaudotas ir pašalintas komunalines atliekas, aplinkosauginį, techninį ir ekonominį savivaldybės atliekų tvarkymo sistemos įvertinimą, Savivaldybės atliekų tvarkymo sistemos tikslus ir uždavinius kitiems metams ir tolimesniam laikotarpiui, planuojamas priemones atliekų tvarkymo sistemai plėsti ir tobulinti.

58. Kiekvienais metais iki gruodžio 1 d. Telšių RATC turi parengti visuomenės informavimo programą kitiems metams. Šioje programoje numatomos priemonės visuomenei informuoti apie atliekų tvarkymo įrenginius ir teikiamas paslaugas, antrinių žaliavų ir pakuočių atliekų atskiro surinkimo ir tvarkymo ypatumus, siekiant surinkti geros kokybės antrines žaliavas, apie atliekų pavojingumą ir pavojingų buities atliekų surinkimo galimybes bei kitus atliekų tvarkymo aspektus, apie kuriuos būtina informuoti komunalinių atliekų turėtojus, kad būtų efektyviau įgyvendinami šių atliekų tvarkymo reikalavimai.

XI. SKUNDŲ IR PRAŠYMŲ NAGRINĖJIMO TVARKA

59. Komunalinių atliekų turėtojų skundus ir prašymus dėl šių atliekų tvarkymo sistemos teikiamų paslaugų kokybės nagrinėja Savivaldybės teritoriją aptarnaujantis atliekų tvarkytojas.

60. Skundai ar prašymai gali būti pateikiami raštu ar žodžiu.

61. Nagrinėjami tokie rašytiniai prašymai ir skundai, kurie yra įskaitomai parašyti valstybine kalba, yra pareiškėjo arba jo įgalioto atstovo pasirašyti, nurodyti jo vardas, pavardė, tikslus adresas, kuriuo jis pageidautų gauti atsakymą, taip pat telefono numeris (jeigu pareiškėjas jį turi). Neįskaitomi, nesuprantamai išdėstyti prašymai ir skundai grąžinami pareiškėjui, nurodant grąžinimo priežastį. Rašytiniai prašymai ir skundai, kuriuose nenurodyti pareiškėjo vardas ir pavardė, nenurodytas adresas arba pareiškėjo nepasirašyti, atliekų tvarkytojo įgalioto asmens sprendimu paliekami nenagrinėti.

62. Nagrinėjami tokie žodiniai prašymai ir skundai, kuriuos pateikiantis asmuo nurodo savo vardą, pavardę, tikslų adresą, taip pat telefono numerį (jeigu pareiškėjas jį turi) ir kuriuos galima išnagrinėti tuoj pat, nepažeidžiant kitų asmenų interesų.

63. Prašymai ir skundai, gauti raštu ar žodžiu tiesiogiai iš asmens ar atsiusti paštu, faksu bei elektroniniu paštu, registruojami specialiame žurnale. Ant rašytinio prašymo ar skundo dedama registracijos žyma, joje įrašant prašymo ar skundo gavimo datą ir registracijos numerį, skundo ar prašymo turinį, veiksmus trūkumams pašalinti, įvykdymo terminus ir patvirtinimą apie įvykdymą ar neįvykdymą.
64. Gautas rašytinis ar žodinis skundas ar prašymas išnagrinėjamas per įmanomai trumpiausią laiką, bet ne vėliau kaip per 30 dienų nuo jo gavimo dienos ir apie priimtą sprendimą pranešama  laišku komunalinių atliekų turėtojui. 

65. Kai trūkumas (pažeidimas) negali būti pašalintas per 30 dienų, skundo (prašymo) pareiškėjas informuojamas registruotu laišku apie terminą per kurį trūkumas bus pašalintas, o jei trūkumo pašalinti neįmanoma arba atsisakoma jį šalinti - pateikiamas motyvuotas paaiškinimas. 

66. Atliekų turėtojas turi teisę raštiškai kreiptis tiesiai į Telšių RATC arba Savivaldybės administraciją su skundu dėl atliekų tvarkytojo neveikimo ar netinkamo veikimo. Tokie skundai yra nagrinėjami Telšių RATC šiose Taisyklėse nustatyta tvarka arba Savivaldybės administracijos bendrąja  nustatyta tvarka.

XII. atliekų tvarkymo taisyklių VYKDYMO užtikrinimas ir atsakomybė už jų pažeidimus

67. Taisyklėse nustatytų reikalavimų laikymosi kontrolę užtikrina Savivaldybės administracija.

68. Juridiniams ir fiziniams asmenims leidimai pastato, būsto rekonstrukcijai išduodami, pateikus su Atliekų tvarkytoju sudarytą statybinių atliekų šalinimo sutartį, leidimai plėsti, kurti naujas prekybos vietas, išduodami (pratęsiami) tik tada, kai nėra įsiskolinimų už komunalinių atliekų tvarkymą. 

69. Asmenys, pažeidę šias taisykles, atsako Lietuvos Respublikos įstatymų nustatyta tvarka. 

70. Asmens patraukimas atsakomybėn neatleidžia jo nuo prievolės laikytis šių taisyklių ir pašalinti pažeidimo pasekmes bei atlyginti visus dėl to atsiradusius nuostolius.
____________________

